Դիյորա Կելդիյորովա

**Դիյորա Բախտիյորովնա Կելդիյորովա** (, ), ուզբեկ ձյուդոիստ, հանդես է գալիս մինչև 52 կգ քաշային կարգում: 2024 թվականի օլիմպիական չեմպիոն, Ասիայի չեմպիոն, աշխարհի առաջնությունների և համաշխարհային ռազմական խաղերի մրցանակակիր: Առաջին ուզբեկ կինը, որ հաղթել է ձյուդոյի «Մեծ սաղավարտի» մրցաշարում:

## Կարիերա
2013 թվականին Նանկինում (Չինաստան) կայացած Ասիական պատանեկան խաղերում նվաճել է բրոնզե մեդալ մինչև 44 կգ քաշային կարգում: 2016 և 2018 թվականներին նվաճել է բրոնզե մեդալներ ձյուդոյի պատանիների Ասիայի առաջնությունում։ 

2018 թվականին Ջակարտայում (Ինդոնեզիա) կայացած Ասիական ամառային խաղերում մինչև 48 կգ քաշային կարգում երկրորդ ռաունդում 10:0 հաշվով պարտվել է ճապոնացի օլիմպիական մեդալակիր Ամի Կոնդոյին, որն այնուհետև դուրս է եկել մրցաշարի եզրափակիչ: Սփոփիչ ռաունդում հանդիպել է կորեացի ձյուդոյիստ Ջոն Յու-Սունին և պարտվել է 1:10 հաշվով՝ ավարտելով ելույթը մրցաշարում:

2019 թվականին էլ Ֆուջեյրայում (ԱՄԷ) կայացած ձյուդոյի Ասիայի առաջնությունում մինչև 52 կգ քաշային կարգում մրցաշարի եզրափակչում հաղթել է մոնղոլ ձյուդոիստ Լհագվասուրենգիյն Սոսորբարամին և նվաճել ոսկե մեդալ։  Նեապոլում (Իտալիա) կայացած ամառային Ունիվերսիադայում մինչև 52 կգ քաշային կարգում նվաճել է բրոնզե մեդալ։  Ուհանի (Չինաստան) ամառային համաշխարհային ռազմական խաղերում ևս նվաճել է բրոնզե մեդալ.

2021 թվականին Անթալիայում (Թուրքիա) կայացած ձյուդոյի Մեծ սաղավարտի մրցաշարի եզրափակչում հաղթել է Էստրելա Լոպեսը։  Այս հաղթանակի շնորհիվ նա դարձել է առաջին ուզբեկ աղջիկը, որը նվաճել է ձյուդոյի Մեծ սաղավարտի մրցաշարի ոսկե մեդալը: Բիշքեկում (Ղրղզստան) կայացած ձյուդոյի Ասիայի առաջնությունում նվաճել է արծաթե մեդալ մինչև 52 կգ քաշային կարգում՝ եզրափակչում պարտվելով կորեացի ձյուդոիստ ՊաԿ դա Սոլին:  2021 թվականի հուլիսին Բուդապեշտում (Հունգարիա) կայացած ձյուդոյի աշխարհի առաջնության թիմային առաջնությունում նվաճել է բրոնզե մեդալ, սակայն մինչև 52 կգ քաշային կարգում բրոնզե մեդալի համար պայքարում պարտվել է իսրայելցի ձյուդոիստ Գեֆեն Պրիմոյին 10:0 հաշվով: Տոկիոյի (Ճապոնիա) Ամառային օլիմպիական խաղերում կրկին առաջին ռաունդում պարտվել է մոնղոլ ձյուդոիստ Լհագվասուրեն Սոսորբարամին։

2023 թվականի մայիսին Քաթարի մայրաքաղաքում կայացած աշխարհի առաջնությունում մինչև 52 կգ քաշային կարգում դարձել է արծաթե մեդալակիր՝ եզրափակչում զիջելով ճապոնացի մարզուհի Ուտա Աբեին։ 2024 թվականի ապրիլին Ասիայի առաջնությունում բրոնզե մեդալի համար պայքարում հաղթել Է հարավկորեացի Երին Յունգին և նվաճել բրոնզե մեդալ։  Նույն թվականի մայիսի 20-ին Արաբական Միացյալ Էմիրություններում կայացած աշխարհի նախաօլիմպիական առաջնությունում նվաճել է արծաթե մեդալ՝ եզրափակչում զիջելով իտալուհի Օդետ Ջուֆրիդային։ 

2024 թվականի հուլիսի 28-ին Փարիզի Օլիմպիական խաղերում, 1/16 մաքուր նիպոնով 10:1 ռևանշ է վերցրել 2023 թվականի Կատարում կայացած աշխարհի առաջնության եզրափակչում ճապոնացի մարզուհի Ուտա Աբեից կրած պարտության համար: Եզրափակչում հաղթել է կոսովացի մարզուհի Դիստրիա Կրասնիչիին և դարձել օլիմպիական չեմպիոն։  Դիյորա Կելդիյորովան Ուզբեկստանի պատմության մեջ առաջին մարզուհին է, որ Օլիմպիական խաղերում ձյուդոյի ոսկե մեդալ է նվաճել: Նա նաև առաջին մարզուհին է, որ ոսկե մեդալ է նվաճել Ուզբեկստանի կանանց շրջանում Ամառային օլիմպիական խաղերում։

## Ծանոթագրություններ

Կատեգորիա:2024 թվականի Ամառային օլիմպիական խաղերի չեմպիոններ
Կատեգորիա:Ուզբեկ ձյուդոիստներ
Կատեգորիա:Ուզբեկ օլիմպիական չեմպիոններ